ועדת הפנים והגנת הסביבה, כנסת 20, פרוטוקול מספר 458, 2017-07-18 10:00

דוד אמסלם: שלום, רבותיי, בוקר טוב לכולם.

דוד אמסלם: אני מתכבד לפתוח את דיון ועדת הפנים והגנת הסביבה בבקשה לעצירת תהליך אישור פרויקט בנייה חסר אחריות במחנה סירקין ובמתחם סירקין דרום מזרח.

דוד אמסלם: דיון מהיר של חברי הכנסת שרן השכל, נחמן שי ויוגב מרדכי.

דוד אמסלם: שלושת המגישים לאת ההצעה לדיון מהיר בכלל לא נמצאים פה.

דוד אמסלם: אני מצפה שמי שמגיש דיון מהיר ואנחנו קובעים דיון בגלל הבקשה שלו אז לפחות שיבוא.

דוד אמסלם: רבותיי, אנחנו בעצם עשינו דיון ביוני 2015, לדעתי לפני שנתיים, עשינו דיון בסיפור של מתחם סירקין, אני זוכר חלק מן הפרצופים מאז.

דוד אמסלם: מי שאז הוביל את הנושא וביקש לקיים את הדיון היה חבר הכנסת עמר בר-לב, גם הוא פה, בוקר טוב עֹמר.

דוד אמסלם: מאז 2015 פנו אליי אזרחים נוספים והבנתי שגם במסגרת הוותמ"ל יש היקף בנייה נוסף שהוא סמוך מאוד למתחם של סירקין ולפי מה שהבנתי, וראיתי תשריט אתמול, זה רק הולך להחריף את הבעיה.

דוד אמסלם: אני, ברשותכם, אעביר את זכות הדיבור קודם כל למוטי יוגב, שהוא חלק מן המציעים של הדיון המהיר.

דוד אמסלם: בבקשה, מוטי, אני רק מתנצל מראש, אני בעשר ורבע צריך לצאת ויחליף אותי מישהו בישיבה.

דוד אמסלם: אחרי זה אחזור בסוף.

דוד אמסלם: בבקשה.

מרדכי יוגב: ברשותכם, אני אהיה קצר.

מרדכי יוגב: ברשות היושב ראש וברשות ראש עירית פתח תקוה והנוכחים כולם.

מרדכי יוגב: אנחנו קיבלנו במשך חצי שנה פניות, גם מכיוונו של ראש העיר, על פרויקט בנייה גדול ורחב שהתחיל עם 14,000 יחידות דיור.

מרדכי יוגב: אני מכיר אותה, גם כתוצאה מהיותי חבר בוועדת חוץ ובטחון, מכל התכנית של ירידת המחנות דרומה ופינויים של, קונקרטית לעניין הזה , מחנה סירקין והמחנות נוספים במרחב וכאשר מספרי יחידות הדיור נעו, אדוני היושב ראש, 14,000, 12,000, על חשבון המחנה, על חשבון אדמות חקלאיות באזור כפר סירקין.

מרדכי יוגב: זה פחות חשוב, הנושא היחיד כאן הוא ההזזה של התכנית, כתוצאה מהרצון המבורך לבנות אלפי יחידות דיור בישראל, ואני מקדם את הרצון הזה, אבל ללא תכנון כלשהו ומניסיוני, כסגן ראש מועצה חמש שנים ובהוצאה לפועל של פרויקטים, אולי יותר קטנים אבל עשרות פרויקטים של בנייה, בכל תכנית בינוי שכזו היועץ הראשון שמצטרף לאדריכל הוא יועץ תחבורתי, שנותן גם את הפילוס של הקרקע, גם את הניקוז וגם את הפתרונות התחבורתיים, וכתוצאה מכך יוצר לתכנית תכלול.

מרדכי יוגב: בהקבלה, תכנית בינוי שהייתה צריכה לצאת באזור ראש העין מזרח התעכבה שנים כתוצאה מכך שלא היה פתרון מחלף, שהוא אולי יקר, אבל הוא היה קריטי לכך שכל השכונה הזאת לא תיתקע.

מרדכי יוגב: רק אחרי שהיה פתרון, אני זוכר את זה מהקדנציה הקודמת, בין שר התחבורה לשר הבינוי והשיכון, יצאה התכנית בצורה מבורכת לדרך.

מרדכי יוגב: אם כן, אני מסכם את דבריי, אני מברך על הוצאתן של תכניות בנייה רבות יחידות דיור, יחד עם זאת אי אפשר להתעלם, לא מראש העיר המקומי ואנשיו בתוך התכנית, ובוודאי לא ללא יועץ תחבורתי, לכך שהתכנית תצא באחריות ולא שבעוד שלוש שנים או עשור, נבכה עליה ונגיד מי היו הלא חכמים, בלשון המעטה, שדחפו את התכנית.

מרדכי יוגב: יש מקום לשים יד, גם יועץ תחבורתי, ולא להעיף אותה ללא תכנון וללא מחשבה תחילה בכל ההיבטים הנדרשים, כדי שלא ניצור שם איזשהו גטו שאי אפשר לצאת ולבוא ממנו, לו ולכל תושבי פתח תקוה והאזור.

מרדכי יוגב: תודה.

דוד אמסלם: תודה רבה.

דוד אמסלם: אני ברשותכם, אחרוג קצת ממנהגי, אולי ניתן לראש העיר לדבר ואחרי זה אתה.

נחמן שי: בסדר.

נחמן שי: איציק ברוורמן זה בסדר גמור, אבל אני רוצה בכל זאת לדבר.

דוד אמסלם: בוודאי, אתה היוזם.

דוד אמסלם: בבקשה, יצחק.

<איציק ברוורמן: בוקר טוב קודם כל לכולם ותודה על ההזדמנות להשמיע את הדברים.

<איציק ברוורמן: יושבים פה גם נציגי התושבים ואנחנו ביחד בעניין הזה.

<איציק ברוורמן: קודם כל אני רוצה לומר דבר אחד, שהוא מאוד בסיסי מבחינתנו, שלא ישתמע, כמו שמנסים להציג אותנו, שאנחנו מתנגדים לבנייה.

<איציק ברוורמן: אנחנו לא מתנגדים לבנייה, אנחנו מתנגדים לבנייה חסרת אחריות ללא תשתיות ובעיקר ללא פתרונות התחבורה, דבר שיהפוך את החיים של התושבים, שגם כך היום הם בלתי נסבלים מבחינת התנועה, לבלתי אפשריים ולטירוף אחד גדול.

<איציק ברוורמן: אנחנו לומדים את זה על בשרנו, אנחנו רואים בשכונות חדשות, גם בפתח תקוה, שנבנו מבלי לקחת בחשבון את התכנון הראוי, שהיום זה סבל אחד גדול למי שחי שם.

<איציק ברוורמן: כדי שתבינו, נסו לצייר בדמיונכם על מה אנחנו מדברים.

<איציק ברוורמן: אנחנו מדברים על תושבים שחיים, החל בגושי ההתיישבות הגדולים מעבר לקו הירוק, דרך ראש העין, דרך בסיס סירקין שיתפנה, דרך דרום השרון באזור שמדובר עליו, ודרך אגב, זו תכנית שהכניסו אותה בגניבה, 4,500 יחידות בלי שסיפרו לאף אחד, מבלי שבדיונים הזכירו את זה, נמשיך בפתח תקוה, נמשיך בהוד השרון, נמשיך בגבעת שמואל, נמשיך בבני ברק, שאישרו רק השבוע בותמ"ל 2,100 יחידות, נמשיך בזה שקראנו שמאשרים עכשיו בגלילות 10,000 יחידות.

<איציק ברוורמן: צריך להבין, מדובר בבין 70,000-100,000 יחידות נוספות שיושבות על כבישי הרוחב, כבישי הרוחב שכולם צריכים לנוע בהם ממזרח למערב ובחזרה.

<איציק ברוורמן: מדובר בכביש 5, מדובר על 471, מדובר בדרך אם המושבות, מדובר בז'בוטינסקי ובכל העורקים הללו.

<איציק ברוורמן: מה שקורה היום זה שהעמידו מטרה או משימה וסימנו את המטרה לבנות יחידות דיור, ואביגדור יצחקי אומר את זה בריש גלי, "אותי לא מעניין כלום, אני אחראי על הבנייה, אני רוצה לבנות.

<איציק ברוורמן: לא מעניין אותי שלא יהיו כבישים, שלא יהיו דרכים, לא מעניין אותי שיעמדו בפקקים, לא מעניין אותי ומצדי שהתושבים יקנו שקי שינה וישנו ליד מקום העבודה, אני לא נותן פתרונות".

<איציק ברוורמן: זה לא יעלה על הדעת, כאשר יש גם פתרונות, פתרונות מעשיים, שיכולים להקל ולפתור את זה, לא יעלה על הדעת שמתעלמים מזה, לא מקשיבים, לא נעתרים לדרישות שהן דרישות אלמנטריות.

דוד אמסלם: ברשותך, אני רוצה שלא לבזבז את הזמן יתר על המידה, אני רוצה לבוא ולגעת ב - - - ואני אגיד לך למה.

דוד אמסלם: דיון כזה עשינו לפני שנתיים לעומק, לכן אני אשאל אותך שאלה.

דוד אמסלם: תראה, בסך הכול סירקין נמצא בתחום השיפוט שלכם, אתם אמורים לתת היתרי בניה לעניין.

דוד אמסלם: אתם לא ליימנים, העירייה.

דוד אמסלם: אני אז ציפיתי, ואמרתי למהנדסת העיר, תובילו אתם את הסיפור, לא יכול להיות שמישהו גורר אתכם.

דוד אמסלם: אני לא מכיר פרויקט כזה בירושלים שמישהו גרר אותנו ואנחנו מצאנו את עצמנו - - -

<איציק ברוורמן: זאת לא הבעיה ולצערי זאת לא הנקודה.

<איציק ברוורמן: מה זה תגררו?

<איציק ברוורמן: אני יכול להיכנס לתכנון בתחום שלי, אני לא יכול לבנות את הכבישים, אני לא יכול לעשות רכבת קלה, אני לא יכול לעשות רכבת כבדה, אני לא יכול לעשות מטרו - - -

דוד אמסלם: אני אסביר.

דוד אמסלם: הרי אני באתי משם.

דוד אמסלם: תקשיב טוב, פסגת זאב, עיר של 100,000 תושבים כמעט, במסגרת התב"עית, הייתה התניה ליצירת כביש נוסף לשכונה וגם כשהשכונה נבנתה, באיזשהו שלב עצרנו את כל האכלוס בגלל זה.

<איציק ברוורמן: אבל מה שעשו, לקחו את זה לוותמ"ל כדי להוציא את זה מאיתנו.

<איציק ברוורמן: אנחנו שנה וחצי נמצאים בדיונים בוועדה המחוזית, בדיוק על הנקודות האלו, וכשהבינו שהוועדה המחוזית מתחילה להבין שצריך לעשות את זה, באו והחליטו כגנבים בלילה שמכריזים על זה, שמעבירים את זה לוותמ"ל ובוותמ"ל מנסים לעקוף אותנו - - -

דוד אמסלם: איציק, אני רוצה להתקדם.

<איציק ברוורמן: בבקשה, גם אני.

דוד אמסלם: לכן אני רוצה להיות תכליתי.

דוד אמסלם: תראה, הסיפור של הוותמ"ל נועד בדיוק לתכניות מהסוג הזה, אפילו הרבה יותר קטנות.

דוד אמסלם: כידוע לך, לוותמ"ל מגישים תכניות של עד 750 יחידות דיור, לא 20,000 יחידות דיור.

דוד אמסלם: לכן ביקשתי ממנהלת המחוז, הרי משרד השיכון לא מופיע בסיפור הזה של הפרויקט הזה, לכן אני ביקשתי אז לשבת איתם, עם התושבים, איתכם בעיקר.

דוד אמסלם: אתם, כעירייה, מובילים את האירוע זה, כך אני רואה את זה, בגלל שהאירוע נופל בגזרה שלך, איך אמרתי?

דוד אמסלם: בסוף כולם מתאדים ואתה נשאר עם הסיפור הזה.

<איציק ברוורמן: נכון, זאת הבעיה.

דוד אמסלם: לכן, לא יכול להיות - - -

<איציק ברוורמן: אבל המחוז, המחוז שהולך איתנו, מה עשו?

<איציק ברוורמן: שלחו את מנהלת המחוז למקום אחר, הופיעה נציגת המחוז בוותמ"ל, אמרו לה במלים פשוטות, תסלח לי, "שבי בשקט, יש לנו משימה", כך אמרו "יש לנו משימה, אל תפריעי לנו".

<איציק ברוורמן: זה בדיוק העניין.

דוד אמסלם: העירייה יש לה say בעניין, היא גם מוציאה היתרי בנייה - - -

<איציק ברוורמן: אבל אביגדור יצחקי אמר שהוא יעביר חקיקה לקחת מאיתנו את הסמכויות הללו.

דוד אמסלם: לא, אתה לא תוציא היתרי בנייה - - -

<איציק ברוורמן: אני לא אוציא, אבל זו העמדה.

דוד אמסלם: אבל אני מסביר כרגע, העירייה היא לא איזה גוף מסכן שיושב בפינה, שמקסימום הוא יכול לומר כמה מלים ולא שומעים ומתקדמים, אתה שותף של הממשלה, לטעמי ביותר מ-50%, אתה מבין?

<איציק ברוורמן: אני ב-80%, הבעיה שהממשלה לא רואה את זה כך.

דוד אמסלם: לכן אני אומר, אם יש בעיה מול ראש מינהל תכנון ברמה של העירוב שלכם, של העירייה, בתוך התהליך, אז אני מוכן לקחת על עצמי לייצר פגישה, אתה אני והוא, בגלל שעליי זה לא מקובל.

דוד אמסלם: זה שיצרנו את הוותמ"ל, זה לא כדי לדחוק את העיריה.

דוד אמסלם: זו לא הייתה המטרה בכלל.

<איציק ברוורמן: זה בדיוק בשביל זה, זה בדיוק מה שקורה.

דוד אמסלם: לכן אני מסביר.

דוד אמסלם: זו תפיסת העולם שלי.

<איציק ברוורמן: בבקשה, בשביל זה אנחנו פה.

דוד אמסלם: לכן אני אומר, בגדול, בפגישה הקודמת, אני אראה לך את הסיכום, אני ביקשתי מכם ואני מסביר כאן, אני קורא לראש העיר להקים ועדה ולדחוף את העניין הזה ואם צריך את העזרה שלי - - -

<איציק ברוורמן: אנחנו יושבים כבר שנה וחצי עם המחוז.

<איציק ברוורמן: כשהמחוז התחיל להבין את העניין הזה, מה עשו?

<איציק ברוורמן: העבירו את זה לוותמ"ל.

דוד אמסלם: אבל, איציק, אם אתה רואה בפעם הבאה בעיה אתה לא צריך לחכות שנה וחצי, אתה רואה אחרי שלושה, ארבעה חודשים שלא קוראים לך, תתקשר אליי, מביאים את האנשים לפה, לא בישיבת ועדה - - -

<איציק ברוורמן: אז באנו.

דוד אמסלם: אני רק אומר שהתהליך צריך להיות בווקטור הרבה יותר קצר, בפגישת עבודה ולא בפגישת ועדה שכל אחד בא, נואם והולך.

דוד אמסלם: לכן אני אומר, בגדול, אם יש בעיה מהסוג הזה אני מבקש - - -

<איציק ברוורמן: בשבוע הבא אנחנו פה.

דוד אמסלם: כבר אני נותן לזה סעיף בסיכום.

דוד אמסלם: אם אתה תרצה - - -

<איציק ברוורמן: בשבוע הבא.

דוד אמסלם: אתה תודיע לנו ואני אזמן את ראש מינהל התכנון, את אביגדור יצחקי, ואת דלית זילבר וגם את מינהל מקרקעי ישראל וגם את מוטי - - -

<מוטי דלג'ו: זה השטח שלנו, דרך אגב.

דוד אמסלם: השטח זה מבחינת הבעלות או מבחינת תחום השיפוט?

<קריאה: אלו שתי תכניות.

דוד אמסלם: הבנתי.

דוד אמסלם: יש גם את מוטי וגם את איציק, בסדר?

<אילן שם טוב: אפשר להגיב רגע, מהוותמ"ל?

דוד אמסלם: אני חשבתי שאני יוצא בעוד חמש דקות ולכן כבר עשיתי את הסיכום, אבל אם כך, בואו נשמע את כל הגורמים, בואו נשמע קודם כל את חברי הכנסת ואחרי כן אשמע אתכם.

נחמן שי: תודה רבה לחברי דודי אמסלם, הוא מתחיל את הישיבה מהסוף.

דוד אמסלם: בדרך כלל.

דוד אמסלם: דרך אגב, מה שתלוי בי באמת זה בדרך כלל מהסוף.

נחמן שי: אם סיכמת אז תסתכל מה סיכמת לפני שנתיים.

נחמן שי: אמרת את הדברים האלה, השארת את הדברים על השולחן, אמרת, תשחקו בכלים וחוזרים אליך אחרי שנתיים, לא זז שום דבר, להיפך, נעשה המצב יותר גרוע.

נחמן שי: תראו, אני התבקשתי, ביוזמה של תושבי פתח תקוה והסביבה, יושב פה משה פישר, יושב פה ראש העירייה, לא להשאיר למחדל הזה להתפתח, לפני שהוא מתחיל לעצור את זה.

נחמן שי: לפעמים יש מקרים בודדים שאפשר לראות משהו רע שעומד להתרחש וכבר רואים אותו, זאת אומרת, זה בעין, ואם נהיה אדישים אז בעוד עשר שנים תהיה בכיה לדורות.

נחמן שי: זה ממש אירוע מהסוג הזה.

נחמן שי: ברור שלהעמיס על אזור, שהוא בלאו הכי צפוף כל כך, עוד ועוד ועוד יחידות דיור זה מזמין צרות.

נחמן שי: אין פה פיתוח הארץ, פשוט משרד האוצר לחוץ, הוא רוצה, מטה הדיור, לבנות, לבנות, לבנות ולא אכפת לו.

נחמן שי: הוא אומר, אחר כך יסתדרו תוך כדי תנועה, כמו שפעם אמרו בצה"ל.

נחמן שי: הנושא הזה לא יכול להתנהל כפי שהוא מתנהל.

נחמן שי: העובדה שגם הכניסו את הוותמ"ל, את אותם למ"דים האלה, כל פעם אנחנו מקבלים למ"ד אחר פה בכנסת, לתכנון כזה או לתכנון אחר, זה אומר שהם איבדו תקווה במסלול הרגיל של התכנון ואז הם הלכו לתכניות ה-emergency, לעקיפה של כל הסמכויות.

נחמן שי: זה רע, זה לא נכון וצריך לעצור את זה עכשיו.

נחמן שי: אני מצפה ממך, דודי, שתפעיל את הכוח שלנו בכנסת ואת הכוח שלך כיושב ראש, תעכב את זה, תצנן את זה לרגע.

נחמן שי: העולם לא ייחרב אם יחכו ויבחנו האם באמת התכניות הדיור האלו מתאימות לתכניות הסביבתיות של כל האזור הזה ואם הן לא יוצרות את מה שאמרתי קודם, מחדל לדורות.

נחמן שי: תודה.

דוד אמסלם: תודה רבה לנחמן.

דוד אמסלם: עכשיו עמר בר לב.

דוד אמסלם: אני עוד פעם מזכיר, עמר בר לב, לפני שנתיים התחלנו איתו את התהליך הזה.

דוד אמסלם: זה מה שנקרא המביא דבר בשם אומרו, אני צריך להגיד את האמת מה קרה פה.

מרדכי יוגב: אני אומר רק חצי משפט.

מרדכי יוגב: אני סברתי, אני אומר פה לאדוני ראש העיר ואני אומר גם לתושבים, הדבר הוא אמיתי, אבל אם רוצים לנצח בו אז זה הרוחב הזה שאתה רואה פה לנגד עיניך, עמר ונחמן ואיתן וכולם, נאוה, ראש העיר, כל מי שאתה רואה פה, הסיעות החרדיות, זה סימן שהדבר הוא אמיתי.

מרדכי יוגב: אני אמרתי את זה גם לנציגים, זה לא יילך כמאבק של סיעה אחת.

דוד אמסלם: תודה, תודה.

דוד אמסלם: עמר, בבקשה.

עמר בר-לב: דודי, תראה, אני לא רוצה כאן לחזור ולהוסיף על דברים שהם ברורים.

עמר בר-לב: אני הגשתי שאילתה לפני חודש נדמה לי, בדיוק יום לאחר שהוותמ"ל החליטה על עוד 4,000 יחידות דיור.

עמר בר-לב: הגשתי שאילתה והשאילתה התייחסה לתשתיות התחבורה.

עמר בר-לב: התשובה שקיבלתי הייתה מסגן שר האוצר, נדמה לי - - -

דוד אמסלם: בדרך כלל הוא זה שעונה על השאילתות.

עמר בר-לב: כן, הוא אמר, "הכול בסדר, אנחנו פועלים במקביל, תהיה רכבת קלה", יהיה פה, יהיה שם, רק שוב, ברור לחלוטין מכל ה"יהיה בסדר", שכל הדברים האלה במקרה הטוב יהיו חמש או עשר שנים אחרי שיחידות הדיור האלו ייבנו.

עמר בר-לב: לכן אני חושב שצריך, בראשותך, לעבור לכך שאתה תיכנס לנושא הזה ותושיב את כל האנשים לישיבות עבודה ושייתנו תשובות.

עמר בר-לב: אני חושב שזה מה שצריך לעשות, כי אחרת אנחנו נמצא את עצמנו כאן עוד שנתיים במצב הרבה יותר גרוע מאשר הוא היום.

עמר בר-לב: תודה.

דוד אמסלם: תודה רבה.

דוד אמסלם: חבר הכנסת מיכאל מלכיאלי.

מיכאל מלכיאלי: תודה, אדוני היושב ראש, על קיום הדיון.

מיכאל מלכיאלי: אני, כמי שישב בוועדות מקומיות קודם, אני לא יודע אם הייתה פעם אחת שהתנגדתי לבנייה.

מיכאל מלכיאלי: בנייה זה תמיד דבר מבורך, בפרט כשמינהל התכנון נותן גז, זה דבר מבורך לכשעצמו.

מיכאל מלכיאלי: כשאנחנו מדברים כרגע על התכנית הזו, אני חושב שהרעה החולה זה שניתקו את הרשות המקומית מהדיון הזה.

מיכאל מלכיאלי: ראש העיר, ואני גם רוצה להודות לסגנו, הרב בוסו, שלקח אותי והפגיש אותי עם ועדי בתים שם באזור, אנשים פשוט מבוהלים מהתכנית.

מיכאל מלכיאלי: גם ככה, היום, אני ראיתי, הייתי שם יחד איתו בצהרים, פקקים, אי אפשר לזוז שם.

מיכאל מלכיאלי: הולכים להפיל שם עוד אלפי יחידות דיור.

מיכאל מלכיאלי: יחידות דיור זה דבר מבורך לכשעצמו, אבל אני חושב שהבעיה פה לא תיפתר כאן, עצם זה שמינהל התכנון לא נמצא במשרד הפנים, שמשרד הפנים רואה את הכול.

מיכאל מלכיאלי: לקחו, תלשו אותו משם - - -

דוד אמסלם: אתה רוצה שנפתח עכשיו את ההסכם הקואליציוני?

מיכאל מלכיאלי: הבעיה מתחילה משם, שהרשויות לא נמצאות.

דוד אמסלם: שנים זה היה שם כי זה צריך להיות שם.

דוד אמסלם: הוא זז מסיבות לא ענייניות.

מיכאל מלכיאלי: נכון, ראש הרשות שהריבון שלו לצורך העניין הוא שר הפנים, הוא לא מדבר עם משרד האוצר, ובעצם אנחנו מגיעים מכאן לתאונה שבה כל אחד דוהר מכיוון אחר.

מיכאל מלכיאלי: אני מסכים עם מה שאתה אמרת, להתכנס למקום אחד ולא לתת להם להמשיך עם התכנית הזאת, עד שהרשות תאמר את דברה וייתנו מענה לכל הבעיות האלו.

מיכאל מלכיאלי: הדוגמה שהבאת מפסגת זאב היא הדוגמה הכי טובה שיש.

מיכאל מלכיאלי: כמו ששם לא נתתם להתקדם עד שלא היה כביש, עד שאין רכבת בפועל, לא בתכנונים, אי אפשר לתת לבנייה הזו לקרות ועד שאין כבישים חלופים אי אפשר לתת לזה לקרות.

מיכאל מלכיאלי: אנחנו מקווים שנוכל מכאן לתקוע את התכנית הזאת עד שיימצא פתרון.

דוד אמסלם: תודה.

דוד אמסלם: חברת הכנסת נאוה בוקר.

נאוה בוקר: אני לא רוצה לחזור על דברים שנאמרו, אבל אני רוצה לחזק את הדברים של החברים - - -

דוד אמסלם: כשמחזקים אז חוזרים.

נאוה בוקר: כן.

נאוה בוקר: התכנית הזו מנותקת מהמציאות, מה לעשות.

נאוה בוקר: אתם יודעים, במדינת ישראל יש לנו כל כך הרבה ערים ויישובים שמשוועים לבנייה, שיש להם מספיק דרכים ותשתיות שמספיקות כדי לבנות שכונות מגורים שלמות.

נאוה בוקר: יש לנו את הפריפריה, את הנגב, את הגליל, מעלה אדומים, אדוני יושב הראש, אתה מכיר את הנושא, ובכלל יישובי יהודה ושומרון שנמצאים בהקפאת בנייה כמעט מוחלטת, אבל אצלנו לא, מעדיפים לבנות באזורים צפופים, בעיר שהיא שיאנית בנייה.

נאוה בוקר: מתקנים עוול וגורמים עוול אחר לתושבים שגרים שם.

נאוה בוקר: בקיצור, בונים בניינים, גורמים לפקקים, שלא לדבר על הפגיעה באיכות הסביבה ובאיכות החיים של התושבים.

נאוה בוקר: אני חושבת שאם מתעקשים על בנייה במרכז הארץ, שזה באמת לא מובן לי, אז יש מספיק ערים במרכז הארץ שכן מעוניינות באותה צמיחה ובאותה התפתחות, אי אפשר לכפות על עיר, להקים בה את השכונה החדשה הזו.

נאוה בוקר: מישהו צריך להתעורר כאן לפני שתהיה קטסטרופה.

נאוה בוקר: תודה.

דוד אמסלם: תודה רבה.

דוד אמסלם: חבר הכנסת איתן ברושי.

איתן ברושי: אדוני היושב ראש, חברי הכנסת, שותפים לדיון, אותנו מדאיגה המציאות שאין בה בלמים ואיזונים.

איתן ברושי: יושבים פה גם אנשי ההתיישבות ואנחנו יודעים שיש מקומות כמו בסירקין אבל גם מקומות נוספים, שהתהליך שאנחנו אישרנו לוותמ"לים לפעול במציאות הזאת שנוצרה, אין מספיק שיקול דעת, הם יכולים לרוקן ישוב מאדמותיו החקלאיות, יכולים לאבד את הריאות הירוקות, ודווקא באזורים עירוניים חשובה החקלאות כשצ"פ ולא רק באזורים של הפריפריה.

איתן ברושי: בעצם הממשלה ויתרה על היומרה לפזר את האוכלוסייה.

איתן ברושי: היא איבדה את העשתונות בריצה שאיננה מובנת גם במקומות אחרים, חלקם רעיונות שיש בהם מרכיב מגלומני של היקפי קרקעות שאף אחד לא צריך, של רזרבות שלא מנוצלות וקריעת שטחים - - -

דוד אמסלם: ברושי, עזוב נאומים, דבר על התכנית.

איתן ברושי: רגע, כשלוקחים מכפר סירקין את האדמה שלו והופכים אותה לשכונה ביישוב עירוני ולא יישוב חקלאי, עד כדי כך שיגידו מחר: אתם לא יישוב חקלאי, ולכן אני חושב שמה - - -

דוד אמסלם: אתה בא מהזווית של הקרקעות החקלאיות או מהזווית של בעיות התנועה?

איתן ברושי: זה מתחבר ביחד, משום שאין פה איזונים ובלמים.

<קריאה: הוא מעלה עוד נקודה.

דוד אמסלם: אני אענה לכם.

דוד אמסלם: בכלל המחסנית של הגידול היא רק קרקעות חקלאיות, כל הקרקעות הן חקלאיות כשאין בינוי, אבל לא חשוב, ברושי, תתקדם, חבל לי על הזמן.

איתן ברושי: לא במחיר של חיסול יישובים.

איתן ברושי: אני מדבר רגע ואני לא רוצה לחזור על מה שנאמר, יושבים פה חברים ממושב, אני מייצג גם אזורים נוספים, ואני פונה אליך שתקיים דיון בחוק של הוותמ"לים שאתה העברת אותו, אני כבר אז אמרתי, ובפרוטוקול תמצא הערות שליף בשאלה מי הגורם שמחליט.

דוד אמסלם: עזוב.

דוד אמסלם: ברושי, אני רוצה להתקדם, אתה לוקח אותי למקום אחר לגמרי.

דוד אמסלם: בחוק הוותמ"לים וכל הנושא של קרקעות חקלאיות, אנחנו קידמנו אותו, היו הרבה ישיבות, בסוף אנחנו הגדלנו את הפיצוי לחקלאים, אז בוא נתקדם.

איתן ברושי: רגע, מה שעשינו בסדר, אני אומר שיש בעיה של שיקול דעת ואיזונים ובלמים.

איתן ברושי: אם כתוצאה מזה שלא רק שבונים שכונה או משתלטים על פתח תקוה, שמעתי גם שראש העיר, איימו עליו שהוא לא ייבחר, שמעתי את זה בשידור ישיר, אני אומר שיושבים פה אנשים שאין להם לאן לחזור אחרי ההחלטות האלה.

איתן ברושי: זאת אומרת מישהו החליט לחסל אותם כיישוב כפרי.

איתן ברושי: לפי דעתי אין מנדט כזה לאף אחד.

איתן ברושי: עם כל הכבוד לפתח תקוה, ואני אומר את זה גם למקומות אחרים, אלו לא הערים שצריכות לגדול בלי גבול ויש גבול שלא מחסלים אותן.

איתן ברושי: אי אפשר לחסל אותן במחיר של תכנית של אביגדור יצחקי.

דוד אמסלם: הבנתי, תודה.

דוד אמסלם: מוטי, בבקשה.

<מוטי דלג'ו: שלום לכולם, תודה ליושב ראש על הדיון וזה מאוד מכובד, כמות כזו של חברי כנסת, בדרך כלל לא משתתפים, זה רק מראה כמה זה חשוב.

דוד אמסלם: דרך אגב, הערה נכונה, אני הייתי צריך להגיד אותה ואתה צודק.

דוד אמסלם: בדרך כלל לא באים.

<מוטי דלג'ו: אדוני היושב ראש, אם פעם ידעתי שיש ועדה מחוזית ויש מועצה ארצית לתכנון ובנייה, היום, כשיש גוף שהיושב ראש שלו אומר, "ראש רשות שלא יסכים לבנייה אני אפטר אותו", מה אתה חושב שחושבים אותם נציגי הממשלה, העובדים שהם כפופים לו?

<מוטי דלג'ו: הוא לא יכול לפטר אף ראש עיר, אבל מה הם יגידו?

<מוטי דלג'ו: מה הם יגידו?

<מוטי דלג'ו: איזה דיון אתה מצפה שיהיה שם?

<מוטי דלג'ו: לכן כשאני מסתכל על החלטה מלפני שנתיים או שנה וחצי, אני אגיד לך מה קרה.

<מוטי דלג'ו: לא רק שלא הקלו אלא באו והוסיפו עוד 4,000 יחידות דיור.

<מוטי דלג'ו: סגרו את פתח תקוה ואת כפר סירקין לחנוק אותם, לאן?

<מוטי דלג'ו: מה זה, יוצאים החוצה ובונים?

<מוטי דלג'ו: עד כדי כך שלא שמים לב?

<מוטי דלג'ו: בונים גם קלקיליה, חושבים שזה בישראל, עד כדי כך.

<מוטי דלג'ו: כל חלקה באזור השרון, אחד האזורים הכי צפופים - - -

דוד אמסלם: אתה אומר שהתכנית בקלקיליה הייתה בגלל שהקבינט חשב שזה ישראל?

<קריאה: אולי גם את זה רוצים להעביר לשטח שיפוט פתח תקווה?

מרדכי יוגב: לא, זה מזרח כפר סבא.

<מוטי דלג'ו: אחד האזורים הכי צפופים, לא רק בארץ אלא גם בעולם זה אזור השרון רבתי.

<מוטי דלג'ו: ממה נפשך?

<מוטי דלג'ו: אם היו פתרונות דיור הייתי אומר, שמע, היום הפופוליזם הוא כזה לבנות ולבנות, אבל בדרך אנחנו שוכחים מטרה מרכזית, וכל מי שלא נוסע לצפון ולא נוסע לדרום ורואה מה קורה, אנחנו מפספסים את המטרה הזו.

<מוטי דלג'ו: אנחנו מרכזים, שכחנו את פיזור האוכלוסין, שכחנו מכך.

<מוטי דלג'ו: היום, דרך אגב, להגיע מהוד השרון או מפתח תקווה לתל אביב זה כמעט כמו להגיע מקרית גת, ככה זה, כמעט אותו הדבר, אז למה לא לבנות שם, באזורים האלה?

<מוטי דלג'ו: באים, לוקחים יישוב וסוגרים אותו מהצד של המחנה שהוא חלק מהשטח שלנו.

<מוטי דלג'ו: אני רוצה לומר לך שישבתי עם ראש העיר ואני אומר לך, בשונה מההתנגדויות של התושבים ומלחצים אדירים עליו, הוא הבין שצריך ללכת לתכנית ובתנאי שנותנים פתרון תחבורתי.

<מוטי דלג'ו: אנחנו יחד עבדנו, מה באים עכשיו ומוסיפים עוד 900 דונם ועוד 4,000 יחידות דיור?

<מוטי דלג'ו: אנחנו מבקשים חד משמעית לבטל את העניין הזה.

<מוטי דלג'ו: ואני אומר לכם בכנות, מבלי לפגוע בחברי הכנסת, בלי לפגוע בכם, השאלה היא מה תהיה המשמעות של ההחלטות שלכם כאשר יגיעו לידיעת הוותמ"ל?

<מוטי דלג'ו: האם מישהו ייקח בחשבון?

דוד אמסלם: שאלה טובה.

<מוטי דלג'ו: כבר פעמיים אתה מחמיא לי, זה מטריד אותי.

דוד אמסלם: שאלה טובה.

דוד אמסלם: אני לא רוצה - - - היחסים בינינו לבין מינהל התכנון הם לא רק במישור של התכניות.

דוד אמסלם: יש להם פה ביזנסים איתנו בנושאים אחרים, אז יש פה טרייד אוף בעניינים האלה, אחרת הם לא היו באים לפה.

דוד אמסלם: בבקשה, משה פישר.

דוד אמסלם: שלום, היית גם בפעם הקודמת.

עמר בר-לב: הוא היוזם.

נחמן שי: הוא הכוח המניע.

דוד אמסלם: בבקשה, משה.

<משה פישר: בוקר טוב לכולם.

<משה פישר: ראשית, אנחנו מאוד מעריכים את הדיון הזה, אותך, את חברי הכנסת, את ראש העיר שאיתנו בחזית המאבק, ואת ראש המועצה, שכולנו יחד רואים את הדברים שנאמרו כאן ואני לא אחזור עליהם.

<משה פישר: אנחנו בהחלט מסכימים לכל הדברים של חברי הכנסת ושל ראש העיר.

<משה פישר: מכיוון שנאמרו כאן דברים, אני אקצר.

<משה פישר: אנחנו מבחינתנו רואים עדויות חיות לכישלון, ואני לא אציין ערים בשמותיהן סביבנו שנעשו שם פרויקטים של בנייה בהיקפים עצומים וכבר יש שם, בלי להתבלבל, כישלונות, בעיקר תחבורתיים.

דוד אמסלם: אני אגיד לך איזו עיר, עוד מעט, או-טו-טו חריש, או-טו-טו, בעוד חצי שנה, הם אולי לא יודעים את זה.

דוד אמסלם: תמשיך.

דוד אמסלם: הם חושבים שאם עשו מעגל תנועה בכניסה אז פתרו את העניין.

<משה פישר: יש גם את העיר הסמוכה אלינו - - -

<איציק ברוורמן: ראש העין, אפשר להגיד את זה בקול רם.

<משה פישר: כבוד היושב ראש, כל זה, כאשר אתה שומע, ואנחנו שמענו בשבוע שעבר את מר אביגדור יצחקי, ראש מינהל התכנון עומד על הבמה ואומר, "אין לי פתרונות תחבורה, אני לא רואה שיהיו לי פתרונות תחבורה בשנים הקרובות".

דוד אמסלם: לא הבנתי.

דוד אמסלם: זו נקודה חשובה.

דוד אמסלם: אני רוצה להבין, ראש מינהל התכנון, ראש מינהל הבינוי אומר שאין לו פתרונות תחבורה לסירקין ועדיין ממשיכים לקדם את התכנית?

<משה פישר: כן, כן.

<מוטי דלג'ו: הוא אומר שזה גם לא מעניין אותו.

דוד אמסלם: מה זאת אומרת לא מעניין?

דוד אמסלם: אז מה מעניין אותו, רק שאנשים ייכנסו לבתים?

דוד אמסלם: ואיך ייסעו?

<קריאה: הוא אמר שישנו בשקי שינה ליד מקום העבודה.

דוד אמסלם: חבר'ה, אני שואל.

דוד אמסלם: שאלתי את משה.

<משה פישר: זה בעצם מוקד הבעיה.

<משה פישר: אנחנו לא יכולים מה שנקרא לשבת, מבחינתנו כאזרחים באמת א-פוליטיים ממש, מכל הזרמים, כמו שאתה רואה, אנחנו לא יכולים לשבת - - -

דוד אמסלם: בוודאי, תתפלא, כולם עומדים בפקקים, לא קשור מאיפה הם.

<משה פישר: לסיום, הוותמ"ל, אנחנו יודעים שזה סוג של הליכה לקנוסה בראייה הבדיקתית של כל מי שיושב שם, אלה לא מומחים, זה לא אנשים שבאים - - -

דוד אמסלם: אתה רוצה לדון על הוותמ"ל?

<קריאה: גם.

דוד אמסלם: בשביל מה לכם?

דוד אמסלם: אירוע אחר לגמרי.

דוד אמסלם: עזוב, זו חקיקה אחרת, בוא נתקדם.

<משה פישר: אני רוצה להגיד שוב, לסיכום, תודה רבה והציפיות שלנו שלא רק נסיים את היום הזה ונלך הביתה שמחים וטובי לב, אלא שנעשה דברים קריטיים כי זו נקודת זמן של אל חזור.

<משה פישר: תודה רבה.

דוד אמסלם: תודה.

דוד אמסלם: מינהל התכנון פה?

דוד אמסלם: מה התפקיד שלך בוותמ"ל?

<אילן שם טוב: כן, אילן שם טוב, מקדם תכניות.

דוד אמסלם: אתה מכיר את התכנית של סירקין?

<אילן שם טוב: אני במקרה אחראי על מתחם סירקין.

דוד אמסלם: שמע, אנחנו לפני שנתיים, לא היית בדיון שהיה לפני שנתיים.

<אילן שם טוב: אני לא הייתי - - -

דוד אמסלם: כל פעם שולחים פקיד אחר כדי שאנחנו פה כל פעם נדבר מחדש, אני מצפה שאותם אנשים יבואו כל הזמן ויעקבו אחרי הנושא.

דוד אמסלם: בזמנו ביקשתי, גם מראש עיריית פתח תקווה, אז עלה הנושא, ראינו גם את תכניות התנועה, ראינו את הכבישים החוצים, כולל כביש מעבר באמצע השכונה ובאמצע המתחם וכו' ואז הבנו שהסיפור, תראה, בסוף, מגורים באים בגלל תחבורה, לא הפוך.

דוד אמסלם: ברגע שיש תחבורה באים המגורים.

דוד אמסלם: אין תחבורה אין מגורים.

דוד אמסלם: אז אני שואל, עוד לפני שקידמתם עוד תכנית על אותם צירים פחות או יותר, בסירקין, מהי התכנית, 14,000, 12,000 יחידות דיור?

<אילן שם טוב: 12 ועוד - - -

<מוטי דלג'ו: 21,000 בסופו של תהליך.

<קריאה: 20,000 יחידות דיור.

דוד אמסלם: 20,000 יחידות דיור זה סדר גודל של עיר בינונית במדינת ישראל.

דוד אמסלם: אני אשאל שתי שאלות.

דוד אמסלם: אחת, האם אתם שיתפתם את ראשי הרשויות, באופן שוויוני, לא כדי לשים וי וללכת, בנושא של התכניות האלו, בעיקר התכניות של השטחים הציבוריים והתחבורה?

דוד אמסלם: דבר שני, האם יש לכם פתרונות תחבורתיים אמיתיים ולא שתגידו שהבאתם איזו תכנית מאיזה יועץ תנועה.

דוד אמסלם: בבקשה.

<אילן שם טוב: קודם כל, רק כדי להבהיר את הדברים, התכנית וכל הסיפור הזה התקדמו בוועדה המחוזית, הוועדה המחוזית קיבלה החלטה על תכנית השלד בפברואר, לפני מספר חודשים.

<אילן שם טוב: מבחינת הוועדה המחוזית יש התייחסויות מפורטות לכל הנושא התחבורתי.

<אילן שם טוב: ברור לכולם שיש פה בעיה תחבורתית וצריך לפתור אותה.

<אילן שם טוב: לא יודע, אביגדור יצחקי, אמרו פה שהוא יו"ר הוותמ"ל, אבל הוא לא יו"ר הוותמ"ל, הוא ראש מטה דיור, הוותמ"ל הוא גוף סוברני לקבל החלטות - - -

דוד אמסלם: כן, אבל גם ראש מטה הדיור לא צריך להגיד את זה.

<אילן שם טוב: יש ועדה, היא מקבלת תכנית ודנה בכל ההיבטים שלה.

<אילן שם טוב: אנחנו בתחילת הדרך.

דוד אמסלם: התכנית הזו של סירקין, היא במחוזית או הועברה לוותמ"ל?

<אילן שם טוב: היא הועברה לוותמ"ל.

<אילן שם טוב: הייתה הכרזת ממשלה, בקבינט הדיור - - -

דוד אמסלם: למה?

דוד אמסלם: היא הרי הייתה באמצע הדיונים המחוזיים.

<אילן שם טוב: היא לא הייתה באמצע.

<אילן שם טוב: הסתיים הדיון בתכנית השלד.

<אילן שם טוב: תכנית שלד היא תכנית שקובעת את רשת הטווחים, את ייעודי הקרקע העיקריים, היא לא עושה את החלוקה - - -

<קריאה: זה לא על סירקין הקטנה, בסירקין הקטנה לא דנו מעולם.

דוד אמסלם: לא להפריע.

דוד אמסלם: מה היה במחוזית, תכנית השלד?

<אילן שם טוב: אושרה תכנית השלד.

<אילן שם טוב: זה התהליך שהתרחש עד פברואר השנה.

דוד אמסלם: מה באה תכנית השלד להגדיר, את ייעודי קרקע?

<אילן שם טוב: היא באה להגדיר את השטח לפיתוח, היא באה לבדוק את כל היבטי התחבורה, יש עוד היבטים של תשתיות מלבד תחבורה.

דוד אמסלם: תן לי דוגמה.

<אילן שם טוב: יש תחנת השקעה של חשמל, שתכנית יחידות הדיור הזאת לא יכולה להסתמך - - -

דוד אמסלם: כן, אבל אלה דברים זניחים יחסית לשאר התכניות של התחבורה.

<אילן שם טוב: יש עוד היבטים מלבד התחבורה, למרות שתחבורה זה הנושא העיקרי, ה-issue הגדול ביותר שיש בתכנית באזור הזה.

דוד אמסלם: על מה דנה המחוזית?

דוד אמסלם: את מה היא אישרה?

<אילן שם טוב: תכנית שלד.

<אילן שם טוב: היא עשתה בדיקה של כל נושא התחבורה והיא אמרה, אנחנו צריכים מחלף, היא שמה דגש על תחבורה ציבורית.

דוד אמסלם: זה בלי שבתכנית השלד מוקמו המבנָנים?

דוד אמסלם: איפה בונים בכלל?

<אילן שם טוב: לא, התכנית היא ברמה של כתמים - - -

דוד אמסלם: הבנתי.

דוד אמסלם: בעיות הדיור הוגדרו למחוזית?

<אילן שם טוב: הוגדר איזשהו סל של שלב א' עם 8,000 יחידות דיור, שלב ב' עוד 4,000.

דוד אמסלם: זאת אומרת שבסך הכול - - -

<אילן שם טוב: סך הכול יש 12,000 פלוס התכנית הדרומית, שעכשיו נכנסה, עוד 4,000 יחידות דיור.

<איציק ברוורמן: שהיא לא הייתה במחוזית מעולם.

דוד אמסלם: חבר'ה, זה מפריע לי.

דוד אמסלם: זה מפריע לי.

דוד אמסלם: אני רוצה להבין את הלוגיקה של הדיון.

דוד אמסלם: נניח שהתחלתם עם 12,000 יחידות דיור ובסופו של דבר אנחנו מתחילים להיכנס לתכנון של כבישים וכו' ואנחנו רואים שזה לא מתכנס, אז מה עושים?

דוד אמסלם: אנחנו מתחילים להוריד את מספר יחידות דיור.

דוד אמסלם: אז האם זה נראה לך סביר שאנחנו באים למחוזית עם 12,000 יחידות דיור ואומרים להם, 'חבר'ה, תאנסו עכשיו את הכול כדי להביא לנו תכנית תחבורה'?

<אילן שם טוב: זו תכנית השלד, ככה זה עובד - - -

דוד אמסלם: אני שואל, אני שואל אם בהיגיון התכנוני - - -

<אילן שם טוב: ההיגיון התכנוני - - -

מרדכי יוגב: שאלה מקצועית קטנה, אדוני היושב ראש.

<אילן שם טוב: בהיגיון התכנוני אנחנו מתחילים ברמת המאקרו, עושים איזושהי - - - מנסים להבין מה השטח הזה יכול לספוג.

<אילן שם טוב: הכול בשיתוף פעולה עם עיריית פתח תקוה.

<אילן שם טוב: בגלל זה התפרצתי בהתחלה, כי עשינו ישיבת התנעה בעיריית פתח תקווה.

<אילן שם טוב: בא ראש העיר ואמר את הדברים שהוא אמר - - -

<איציק ברוורמן: אתה יודע מה התשובה שקיבלתי מיושבת הראש?

<איציק ברוורמן: אתה רוצה שאני אצטט את זה פה?

<אילן שם טוב: תן לי רגע לסיים.

<איציק ברוורמן: לא, לא, זה מקומם, זה מקומם כי התשובה הייתה, "אדוני ראש העיר, דבריך באמת טובי טעם עם הרבה הגיון אבל אני, יש לי משימה ואני פה כדי לבצע את המשימה".

<איציק ברוורמן: אז פה אל תגיד לי על שיתופי פעולה, בבקשה.

<איציק ברוורמן: לפחות על האינטליגנציה הזאת, תכבד אותנו.

מרדכי יוגב: אני מבקש לשאול שאלה מקצועית שאני מתעקש עליה.

מרדכי יוגב: ממעט ניסיוני, אשכרה, חמש שנים, קידום של 150 תכניות והייתה תכנית אחת שברגע שהיא הוגשה מתארית, הצטרף לאדריכל יועץ תחבורה, אז מי יועץ התחבורה שהצטרף לכאן ועל מה הוא חתם?

דוד אמסלם: לא חשוב לנו מי, אני שואל כרגע - - -

מרדכי יוגב: אין דבר כזה תכנית מתארית כשלאדריכל אין יועץ תחבורתי.

<אילן שם טוב: יועץ תחבורה זה לא - - - באמת הוועדה המחוזית עשתה - - -

דוד אמסלם: אני רוצה להבין, תכנית התחבורה אושרה במחוזית?

<אילן שם טוב: תכנית השלד אושרה במחוזית.

מרדכי יוגב: מי מהנדס התחבורה שחתום?

דוד אמסלם: למה אתה מפריע לי?

דוד אמסלם: אני שואל מה אושר במחוזית.

<אילן שם טוב: מרחב סירקין, ניתוח שלביות ופתרונות תחבורה ציבורית.

דוד אמסלם: זה ניתוח, זה לא תכנית.

דוד אמסלם: זה סתם איזשהו מסמך.

<אילן שם טוב: תכנית שלד אינה סטטוטורית, היא מסמך מנחה בכל מקרה, תכנית שלד היא מסמך מנחה.

<אילן שם טוב: אנחנו עכשיו - - -

דוד אמסלם: למה העברתם את זה לוותמ"ל?

<אילן שם טוב: לגבי התהליך בוותמ"ל, אני לא העברתי את זה לוותמ"ל, יש החלטת ממשלה, מִנהלת הדיור.

דוד אמסלם: תראה, אתה בשבילי השליח של כל האירוע הזה.

<אילן שם טוב: לא, יש יזמים - - -

דוד אמסלם: אחרת הייתי מזמין את יצחקי, אולי הייתי מזמין את שר האוצר.

דוד אמסלם: אתה באת מבחינתנו - - -

נאוה בוקר: יו"ר הוותמ"ל הוא ערן ניצן.

דוד אמסלם: אתה מבחינתי מרכז לי את הנושא.

דוד אמסלם: הם שלחו אותך, נכון?

דוד אמסלם: נשלחת לפה?

<אילן שם טוב: יש יזמים לתכנית, יש חוק במדינת ישראל - - -

דוד אמסלם: מי זה היזם של התכנית?

<אילן שם טוב: משרד הביטחון ורשות מקרקעי ישראל.

דוד אמסלם: ממתי משרד הביטחון אמור להיות יזם של תכנית?

מרדכי יוגב: הוא יזם של הפינוי.

דוד אמסלם: אני אמרתי את זה גם בישיבה הקודמת, בגלל שהוא הבעלים של הקרקע?

דוד אמסלם: אני שואל.

<אילן שם טוב: משרד הביטחון - - -

<אילנית זלינגר: אני אענה לך.

דוד אמסלם: לא צריך, אני שואל אותו.

<אילנית זלינגר: אני משרד הביטחון.

<אילנית זלינגר: יש מזכר הבנות בין משרד הביטחון - - -

<מוטי דלג'ו: משרד הביטחון?

<מוטי דלג'ו: זה לא נכון, ה-4,000 למשרד הביטחון - - -

דוד אמסלם: מוטי, מוטי, אנחנו מדברים כרגע על השלב הראשון.

<אילנית זלינגר: לגבי מחנה סירקין, יש החלטות ממשלה שאומרות שאם המחנה זז מתאימים שם תכניות אזרחיות.

<אילנית זלינגר: משרד הביטחון, בהסכם הבנות בין-משרדי, בשנת 2012, בין משרד הביטחון ומשרד האוצר ורשות מקרקעי ישראל ממנה את משרד הביטחון לקדם את התכניות בחמשת המחנות.

דוד אמסלם: אני רוצה להתקדם.

דוד אמסלם: תקשיבי, אילנית, אנחנו היינו בדיון הזה לפני שנתיים.

דוד אמסלם: אני טוען, וזו הבעיה שלי עם כל ניהול המדינה, אם זה היה תלוי בי זה לא היה מתבצע ככה.

דוד אמסלם: משרד הביטחון עוסק בביטחון, משרד השיכון בונה בניינים.

דוד אמסלם: הכול פה הפוך.

דוד אמסלם: אני מוצא את עצמי כשמשרד השיכון עושה אבטחה בעיר דוד, אתם, משרד הביטחון בונה בניינים והרשויות עושות ביטחון.

דוד אמסלם: לכן אני אמרתי, אני כועס ואני בתסכול מכל התהליכים שקורים פה.

דוד אמסלם: בגלל זה יש כאן תקלה, בגלל שמשרד הביטחון לא עוסק בבינוי ואם הוא מקדם את התכנית - - -

מרדכי יוגב: בינוי של מחנות, לא בינוי של שכונה בפתח תקווה.

איתן ברושי: לא, אבל זה מממן את צה"ל עולה לנגב.

דוד אמסלם: ברושי, אל תפריע לי.

<אילנית זלינגר: אבל זאת החלטת הממשלה.

דוד אמסלם: אני אמרתי, את אמרת לי שאת רוצה לתת את התשובה, אני חושב שלא את צריכה לתת את התשובה בגלל שמשרד הביטחון לא צריך לעסוק בנושא של שיווקי קרקע לבנייה ולהוביל תכניות.

דוד אמסלם: יש מישהו במדינת ישראל שמתמחה בזה, קוראים לו רמ"י.

דוד אמסלם: אם משרד הביטחון רוצה לדבר עם רמ"י, שידבר אתה במונחים של שקלים, שיווקת, תעביר לי את הכסף, תעשה אומדן של כמה שמגיע לי.

דוד אמסלם: אבל שהוא מוביל את זה?

דוד אמסלם: זה נשמע לי הזוי, על גבול ההפקרות כמעט.

דוד אמסלם: אבל בוא תמשיך.

<אילן שם טוב: אני אמשיך.

<אילן שם טוב: למה בכל זאת זה עבר לוותמ"ל?

<אילן שם טוב: אני עובד בותמ"ל ואני מייצג גם את מינהל התכנון, אז אני לא חושב שצריך להיכנס פה לכל האמירות על משבר הדיור ועל הצורך לקדם יחידות דיור בצורה מהירה - - -

דוד אמסלם: מתי זה הגיע לוותמ"ל?

<אילן שם טוב: לוותמ"ל יש את היכולת - - -

דוד אמסלם: אני מכיר את הוותמ"ל, אנחנו דנים פה כל היום, מתי זה הגיע לוותמ"ל?

<קריאה: המתחמים הוכרזו ב-5.6.

דוד אמסלם: התכניות עברו בוותמ"ל, אושרו?

<אילן שם טוב: לא, הייתה הכרזה בקווי ההיתר על קו כחול.

<אילן שם טוב: אנחנו ראינו, הצוות המקצועי של הותמ"ל ראה את התכנית לראשונה, הצגה ראשונית של הדבר הזה, של סירקין, בשתי התכניות, היא הוצגה לנו לראשונה לפני שבועיים או שלושה שבועות, משהו כזה.

<אילן שם טוב: מאז כבר הספקנו לעשות עוד ישיבה כדי להבין את הנושא התחבורתי - - -

דוד אמסלם: מי הציג לכם את זה?

<אילן שם טוב: צוות התכנון.

דוד אמסלם: של משרד הביטחון?

<אילן שם טוב: צוות תכנון זה צוות תכנון, זה לא משנה - - -

דוד אמסלם: תשמע, אני 20 שנה בעסק הזה.

דוד אמסלם: שאלתי מיהו צוות התכנון, שלכם?

דוד אמסלם: של משרד הביטחון?

<אילן שם טוב: של משרד הביטחון.

דוד אמסלם: בסדר, אל תגיד לי צוות תכנון, אני יודע שצוות תכנון זה צוות תכנון, שאלתי רק של מי.

דוד אמסלם: דרך אגב, בסוף, לצוות התכנון יש משמעות עצומה , מי בעצם שוכר את שירותיו של צוות התכנון, בגלל שהוא מגדיר את פונקציית המטרה.

דוד אמסלם: אם אני משרד הביטחון אז אני מגדיר את צוות התכנון שפונקציית המטרה, להוציא מקסימום יחידות דיור בגלל שאני רוצה את התגמולים.

<אילן שם טוב: אם אנחנו מדברים על תכנון - - -

דוד אמסלם: ואם אני ראש העיר אז אני אומר לו, 'אדוני, אני רוצה מקסימום שטחים ירוקי', הרי זה נורא תלוי במי שמוביל את התכנון.

<אילן שם טוב: הוא קיבל השלמות של שטחים פתוחים - - -

דוד אמסלם: לא חשוב.

דוד אמסלם: אילן, בוא תגיד לי איפה הדברים עומדים היום.

<אילן שם טוב: הדברים הם בתחילת הדרך.

<אילן שם טוב: בוותמ"ל, כמו שאמרתי, הייתה ישיבת התנעה, שזו ההצגה הראשונה של הדברים לצוות הוותמ"ל.

<אילן שם טוב: הדבר הראשון שבולט וזיהינו זה הבעיה התחבורתית.

<אילן שם טוב: מיד כינסנו ישיבה של צוות מקצועי תחבורתי, שזה הנציגים של נתיבי ישראל, נציגים של עיריית פתח תקוה - - -

דוד אמסלם: רק שנייה, תקשיב, בצוות התחבורה, מי נמצא בצוות הזה?

דוד אמסלם: אמרת נציגים של פתח תקווה, יש צוות מובנה או שמדי פעם אתה מזמין אותם לפי העניין?

<אילן שם טוב: לא, בחינה ראשונית זה סקירה של כל מה שנעשה עד היום באזור, כדי ללמוד את המצב התקף כרגע ואת התחזיות לעתיד.

<אילן שם טוב: הצוות שהציג לנו, שהוא לא חלק מצוות התכנון של התכנית, היה נציג של נתיבי ישראל שעושה בחינה כוללת, מערכתית, של כל האזור הזה.

<אילן שם טוב: הוא נתן את ההדגשים שלו, לאיזה פרויקטים תחבורתיים, בדגש על פרויקטים של תחבורה ציבורית.

<אילן שם טוב: אני עוד פעם אומר, זה שנרחיב כבישים ונעשה מחלפים, זה לא בהכרח הפתרון הנכון, אז יש לנו קווי מתע"ן, יש לנו את תחנת הרכבת סגולה, עם כביש הגישה אליה שצריך לטפל, יש שני מחלפים שצריך לטפל בהם, יש הרחבה והסטה של - - -

דוד אמסלם: מי מטפל בזה, נציג?

עמר בר-לב: מה זאת אומרת צריך לטפל בהם?

עמר בר-לב: איפה זה נמצא?

מרדכי יוגב: מי היועץ התחבורתי של התכנית?

מרדכי יוגב: למי כואב הראש בגלל היועץ התחבורתי של התכנית?

<אילן שם טוב: היועץ התחברותי של התכנית זה משרד ינון הנדסה, שהוא אחד המשרדים המובילים בארץ בתחום - - - אמי מתום, סליחה, ינון הנדסה הוא של הדרך הדרומית, לא משנה, שני משרדים מובילים בתחומם בארץ, שעוסקים בכל התכניות בכל מדינת ישראל - - -

מרדכי יוגב: שניים על תכנית - - -

דוד אמסלם: מוטי, מוטי, חבר הכנסת יוגב, אל תפריע לי בדיון, עזוב, אני יודע לשאול.

מרדכי יוגב: שני משרדים על אותו מתחם?

<אילן שם טוב: זה לא אותו מתחם, שני מתחמים שונים.

מרדכי יוגב: סירקין היישוב והמחנה?

דוד אמסלם: אני שואל, בסופו של עניין אתה אמרת קודם - - - מי אמרת שהציג לכם את התכנית?

דוד אמסלם: נתיבי ישראל?

<אילן שם טוב: היו שתי ישיבות להצגה ראשונה של התכנית, שראש העיר נכח בישיבות האלו - - -

דוד אמסלם: מי הציג את התכנית, מי עשה את תכנית התחבורה?

דוד אמסלם: אמי מתום?

דוד אמסלם: המשרד של אמי מתום?

<אילן שם טוב: אמי מתום וינון.

<אילן שם טוב: שני משרדים לשני מתחמים שונים.

<אילן שם טוב: מתוך שני המשרדים האלה בחרנו את המשרד שחשבנו שנכון שיעשה, שוב, למרות שזה כבר נעשה, בדיקה מערכתית כוללת - - -

דוד אמסלם: הבנתי.

דוד אמסלם: הבנתי.

דוד אמסלם: תן לי, תענה לי רק לשאלות, אני רוצה להתקדם, אין לנו הרבה זמן.

דוד אמסלם: אתה אומר שכרגע יש תכנית ראשונית, בחינה ראשונית של צוות התחבורה.

<אילן שם טוב: עוד אין בחינה ראשונית של צוות התחבורה של התכניות האלו, יש בחינה של צוות התכנון של תכנית השלד - - -

דוד אמסלם: אנחנו כרגע נמצאים בבחינת תכנית השלד?

דוד אמסלם: אני שואל, אמי מתום – מה אישר?

<אילן שם טוב: אמי מתום הוא חלק מהצוות של התכנית המפורטת.

דוד אמסלם: איפה יושבות התכניות המפורטות היום?

<אילן שם טוב: בתחילת עבודה.

<אילן שם טוב: הצגה ראשונית, כמו שאמרתי, בוותמ"ל.

דוד אמסלם: איך בעצם ראשי הרשויות שנוגעות בעניין הן חלק אינטגרלי מהצוות הזה?

<אילן שם טוב: הם מוזמנים לכל ישיבת עבודה.

דוד אמסלם: לא שאלתי, האם יש - - -

<מוטי דלג'ו: 24 שעות לפני הדיון מזמינים אותנו.

דוד אמסלם: מוטי, תן לי.

דוד אמסלם: אני שואל, האם אתם לא חושבים שצריך לבנות את הצוות כשבאופן מובנה הם שותפים והם חלק מהצוות שמאשר את התכנון?

<אילן שם טוב: קודם כל יש את העבודה של צוותי תכנון שהם מבצעים את זה בנפרד.

דוד אמסלם: עזוב, צוותי התכנון, הבנתי.

<אילן שם טוב: צוותי התכנון נפגשים עם הצוותים המקצועיים - - -

דוד אמסלם: מי אלה?

<אילן שם טוב: הצוות שעובד מול המועצה האזורית, הם רק החלו, הם ממש ממש - - -פה, במחנה סירקין, יש לנו לפחות תכנית שלד, יש פה איזושהי היסטוריה של עבודה שנעשתה, יש עבודה מול העירייה, אבל התכנית הדרומית, בשטחי השיפוט של המועצה האזורית היא ממש בחיתוליה - - -

דוד אמסלם: היות שהרמת לי להנחתה אז אני אשאל, אם תכנית סירקין, שאנחנו כבר שנתיים מדברים עליה ומבינים שיש שם ואחד אירוע, חבל על הזמן, שאנחנו לא יודעים איך לבלוע אותו, של 12,000 יחידות דיור, אז אתם מוסיפים עוד 4,000 יחידות דיור, ככה, על הדרך, כשאתם לא יודעים איך לפתור את ה-12,000?

דוד אמסלם: עכשיו יהיו לך 20,000.

דוד אמסלם: הרי ל-12,000 אתה לא יודע לפתור, אז אתה מוסיף?

דוד אמסלם: אני שואל, בהיגיון.

<אילן שם טוב: זו שאלה טובה ואם נראה שאי אפשר ואין פתרונות תחבורתיים אז לא נעשה.

דוד אמסלם: אבל זה לא עובד ככה.

דוד אמסלם: תקשיב, אני אומר לך, זה לא עובד ככה, אפילו לא בשוק מחנה יהודה כשמוכרים מלפפונים.

<אילן שם טוב: אפשר עוד מילה אחת על הוותמ"ל?

דוד אמסלם: נו.

<אילן שם טוב: אנחנו, בניגוד לוועדה המחוזית, אנחנו צריכים לתת סל של תכנית שאפשר להוציא ממנה היתרי בנייה ולכן אם תסתכלו על 60 ומשהו המתחמים שאנחנו מטפלים בהם, אנחנו לא משאירים שום דבר לא פתור.

דוד אמסלם: אבל אני לא שם, אילן, אתה עכשיו - - -

<אילן שם טוב: אנחנו בדיוק שם - - -

דוד אמסלם: אילן, אילן, תעצור רק לשנייה, תעצור שנייה.

דוד אמסלם: אני כרגע לא מדבר על מחלף ספציפי כזה או אחר, או על הרחבת כביש וכו', או אם צריך לעשות איזושהי הפרדה מפלסית - - -

<אילן שם טוב: אנחנו לא שם, אתה צודק.

<אילן שם טוב: בוא נדבר עוד שנה, אם לא עשינו את זה - - -

דוד אמסלם: שנייה.

דוד אמסלם: אני אגיד לך איפה הבעיה ואני אגיד לך למה אני ממליץ לכם לפתור את הבעיה, בגלל שאני טוען שבסוף, אני אומר את זה גם לראשי העיר כאן, בסוף הם לא יוציאו לכם היתרים.

דוד אמסלם: תבינו טוב, לכן אני מציע לכם, במקום לבוא ולהפגיש אותם בקצה ואז יהיו הבעיות, בואו שלבו אותם מתחילת התהליך ואז הם יהיו אתכם.

<אילן שם טוב: מכבד במאה אחוז - - - התחייבות שזה מה שנעשה.

דוד אמסלם: שנייה, תן לי, תן לי רק שנייה.

דוד אמסלם: כרגע הם מתרעמים על כך, ובצדק, לא יכול להיות שראשי עיר וראשי מועצות, שהאחריות שלהם כלפי הציבור היא ישירה, הם בכלל לא בלופ אלא רק על תקן של 'בוא נשים וי, נקרא לו, אמרנו, אמר את מה שאמר, אמרת דברים נחמדים מאוד, אני מתקדם'.

דוד אמסלם: זה לא הולך ככה.

<קריאה: זה לא נכון מה שראש העיר אמר - - -

<אילנית זלינגר: אני מוכרחה להגיד מילה.

דוד אמסלם: לא, כשאני אתן לך.

<אילנית זלינגר: אתה קיבלת מידע - - -

דוד אמסלם: את קיבלת ממני את רשות הדיבור?

דוד אמסלם: כאן לא מדברים בלי רשות דיבור.

דוד אמסלם: אני רוצה להגיד לך משהו, זה לא משנה אם תגיד לי נכון או לא נכון כי זו התחושה שלהם.

דוד אמסלם: גם אם אתה צודק שזה לא נכון, אם הוא מרגיש ככה ומוטי מרגיש ככה והם באו, עזבו היום את הערים ובאו לדיון הזה, ובאו לכאן, כנראה שהם מתוסכלים, אחרת, אם היה הכול טוב, הם לא היו פה.

<אילן שם טוב: אני מקבל את ההערה במאה אחוז - - - נזמין אותם מעכשיו לכל ישיבה.

<אילן שם טוב: אם איפה שהוא פספסנו - - -

דוד אמסלם: תראה, אני רוצה להגיד לך משהו.

דוד אמסלם: זוהי נקודת הצומת שהכי מעניינת אותי בסיפור של הדיון.

דוד אמסלם: אני חושב שאתם צריכים לבנות צוותי עבודה אורגניים ביחד איתם, כשהם חלק אינטגרלי מתוך הצוות, לא בתקן של מייעצים, אלא שיש להם זכות גם להתערב בתכנית ולהביע את עמדתם, כי הוא בעירייה ואם מהנדס התנועה שלו או מנהל אגף התחבורה שלו אומר, 'רבותיי, זה לא מתאים לנו כאן, הכביש הזה ככה וככה בגלל שזה ככה וככה', הרי אם התכנית הייתה באה אליו במסגרת המחוזי הוא היה עוצר את זה.

<אילן שם טוב: מנהלת אגף תחבורה של עירית פתח תקוה, בא יועץ שלה, היו - - -

דוד אמסלם: לכן, אילן, אני מציע לכם, תשבו עם הערים שהן רלבנטיות לתכנית הזו ושהיא משפיעה עליהן ותקימו צוות תכנון משותף.

דוד אמסלם: תראה, אין סדרי גודל כאלה בין התכניות בוותמ"ל, אני אומר לך, אני עוקב אחרי הוותמ"לים, אני משנה פה כמעט כל חודש איזה סעיף כזה או אחר בוותמ"ל ואני אומר לך, סדרי גודל של תכנית כאלה זה תכניות בסדרי גודל עצומים, זה גם בתוך מרקם אורבני הכי מסובך במדינת ישראל.

דוד אמסלם: אז אם אתה לא תיקח אותם כשותפים הם בסוף יהיו לך כמתנגדים ואז כולנו נפסיד.

דוד אמסלם: המדינה תפסיד, אתה בינתיים תוציא את הכסף, אמי מתום יקבל את שלו, כולם יקבלו ניירות בעשרות מיליונים אבל לא יקרה כלום.

דוד אמסלם: למה?

דוד אמסלם: כי הם לא ייתנו לך.

דוד אמסלם: אז לכן אני אומר לך מראש, תעשו חשיבה איך משלבים אותם כצוותים אורגניים מתחילת הדרך.

דוד אמסלם: ברגע שהוא איתך מתחילת הדרך, תאמין לי, אתה מגיע אתו 'און גאז'ה' עד הסוף.

דוד אמסלם: מתווכחים פה, מתווכחים שם ובסוף אין פה אינטרסים כל כך נוגדים, כולם רוצים לבנות, אבל כולם רוצים לבנות בהגיון, לא רק לבנות קוביות וללכת ולהשאיר אותם עם זה.

דוד אמסלם: הם לא יסכימו ואני מניח שכל בר-דעת לא יסכים.

דוד אמסלם: מבחינתי, זו תמצית הדיון.

דוד אמסלם: לגבי הסוגיה של משרד הביטחון, אני לא מצפה שהיא תשיב לי וגם לא אתה, אני רק נתתי כדוגמה כרגע איך מתנהלת המדינה שלנו.

דוד אמסלם: אני, בעולם המושגים שלי זה לא עובד ככה.

דוד אמסלם: אני מקווה שמחר משרד הביטחון לא יבנה בתי חולים ושאתם לא תעסקו בחינוך ותשלחו מורים.

דוד אמסלם: הכול נראה לי הזוי.

דוד אמסלם: אני חשוב שזה גם מקצועי וגם חסכוני כשכל גוף שזה תחום המקצועיות שלו, שיעסוק במה שהוא יודע לעשות, לא במה שהוא לא יודע.

דוד אמסלם: אתה רוצה לומר משהו?

<רפי אלמליח: כן, אני רוצה.

<רפי אלמליח: רפי אלמליח.

דוד אמסלם: בבקשה, רפי.

יעל כהן-פארן: גם אני - - -

דוד אמסלם: את איחרת.

יעל כהן-פארן: אז אני לא אקבל רשות דיבור?

דוד אמסלם: אני מסיים את הישיבה בעוד חמש דקות והם באו כדי לשמוע אותם.

יעל כהן-פארן: בסדר, אני גם באתי.

דוד אמסלם: יעל, את מכירה את הסדר שלי.

דוד אמסלם: באים הח"כים, אני נותן להם בתחילת הדיון, אם יהיה זמן בסוף ולא יהיה מה לדבר - - - אבל לא חשוב, זה לא הוויכוח.

דוד אמסלם: בבקשה.

<רפי אלמליח: רפי אלמליח, מתכנן ראשי של רשות מקרקעי ישראל.

<רפי אלמליח: אני שומע את הדברים כאן ואני אומר, אנחנו לא מהיום התחלנו לתכנן, משרד הביטחון גם לא מהיום הראשון נכנס לתכנון כאן.

<רפי אלמליח: היה תכנון רב שנים, כבר 20 שנה, כבר כמה ראשי ערים בפתח תקווה ישבו איתנו.

<רפי אלמליח: הרבה זמן כבר תכנית המתאר של פתח תקווה מקודמת.

<רפי אלמליח: אנחנו ניסינו לשבת עם העירייה, לא הלך.

<רפי אלמליח: זה שטח, כמו השטחים האחרים, צריפין ותל השומר, שאנחנו משנים את ייעודם במרקם הבינוי הצפוף של מדינת ישראל, במרכז הארץ, גם סירקין זה אותו מחנה שעליהם אנחנו התחייבנו מול המשרדים השונים, כולל משרד הביטחון, ואנחנו כך מנסים לשפר את מצב הדיור בישראל.

<רפי אלמליח: אני לא חושב שעירייה שעומדת ולא מוכנה לשתף פעולה, שאנחנו נמשיך ונמתין לה עוד 20 שנה.

<מוטי דלג'ו: זה לא נכון.

<קריאה: אני חושב שצריך למחות, אדוני היושב ראש - - -

<איציק ברוורמן: אני לא מבין על מה אתה מדבר, עם כל הכבוד.

<איציק ברוורמן: פשוט אני לא מבין על מה מדובר, עם כל הכבוד.

דוד אמסלם: שניה, יש לנו עוד ארבע דקות, יותר לא מדברים, בבקשה.

מרדכי יוגב: זה דבר חמור - - -

דוד אמסלם: לא חשוב לי מה הוא אמר.

איתן ברושי: תנו להתיישבות.

<אלי פיטרו: תודה, אדוני.

<אלי פיטרו: אלי פיטרוֹ, יושב ראש אגודת כפר סירקין, שעל גבה בעצם נבנות כל התכניות האלו.

<אלי פיטרו: ברור שכל האזור סובל מהתכניות האלו ואדוני הצביע פה על הכשלים החמורים בכל קידום התכניות האלה.

<אלי פיטרו: אני חושב שהדבר הכי נכון שנאמר פה היום זה מה שנאמר על ידי חבר הכנסת נחמן שי, צריך כרגע לעצור את כל התכניות האלו ולחשוב מחדש איך מקדמים אותן לפני שמקבלים כל החלטה.

<אלי פיטרו: לפני שנתיים היה פה דיון, חבריי שיושבים כאן בפאנל היו בדיון ההוא וחזרו מאוד מעודדים מהעמדה של יושב ראש הוועדה.

<אלי פיטרו: אני רוצה להדגיש נקודה אחת.

<אלי פיטרו: מעבר לאסון הקולוסאלי התחבורתי, התשתיתי, שהולך לפקוד את כל האזור הזה ואחר כך, בעוד כמה שנים, זה יהיה בכיה לדורות, יש פה אספקט אחד נוסף שלדעתי הוא קריטי וחשוב.

<אלי פיטרו: לא שיתפו בהחלטה הזאת אף אחד ואדוני, קבינט השרים שהתכנס כדי להעביר את הדבר הזה לוותמ"ל ולהכריז על המתחם הזה כמתחם מגורים מועדף, דן בעניין הזה בערך ארבע דקות, שלושה שרים, שניים נגד אחד וכל הנושא הכול כך רגיש, כל כך הרה אסון הזה, הועבר לוותמ"ל.

<אלי פיטרו: אדוני, פה אם כל חטאת, הנושא הזה חייב להיעצר.

דוד אמסלם: ברור לי, תודה.

דוד אמסלם: בבקשה, דקה.

דוד אמסלם: אחרי זה בכל מקרה אני אתן לחברת הכנסת פארן דקה ואני אסכם בדקה, בבקשה.

דוד אמסלם: כדי שלא תצא נעלבת לגמרי, בכל אופן באת.

יעל כהן-פארן: תודה.

דוד אמסלם: אני רק מצפה מהח"כים שיבואו בתחילת הדיון.

<אמנון דרדיק: אמנון דרדיק מהעמותה להגנה על עתיד סירקין.

<אמנון דרדיק: לא קיבלנו תשובה לפני כמה דקות לשאלה למה התכנית עברה מהמחוזית לוותמ"ל.

<אמנון דרדיק: עכשיו קיבלנו את התשובה, כי עיריית פתח תקוה לא עשתה כל מה שנדרשה, היא לא נכנעה.

דוד אמסלם: אתה עכשיו נגד פתח תקווה?

<אמנון דרדיק: לא, ההיפך.

דוד אמסלם: אתה אומר שהם עשו בעיות אז העבירו.

<אמנון דרדיק: לגמרי.

<אמנון דרדיק: שתיים, הם גם הענישו את הוועדה המחוזית שהקשיבה יותר מדי לצרכים, זו האמת.

<אמנון דרדיק: נושא שני, בנושא ההכרזה על סירקין, הכפר ייהרס, כלומר אין שם יותר שטחים של כפר ובעצם אנחנו לא סתם כולנו יחד, כי יש כאן מתחם אחד במרחק חצי קילומטר ולכן אי אפשר להסתכל על שני מתחמים.

דוד אמסלם: תודה, בבקשה.

<קריאה: אדוני היושב ראש, מה שאני מבקש נאמר לפני כן פה ואני רוצה להדגיש את זה, שצריכים קודם כל לשלב את עיריית פתח תקוה ואת הצוות המקצועי וזו הדרך לעשות את זה.

<קריאה: במידה שלא ישתפו אותם, לא ייצא מזה שום דבר.

<קריאה: אני רוצה לבקש ממך לתת ליושב ראש הוועדה המקומית, שהוא גם יושב במחוזית, לומר כמה מלים בנושא.

דוד אמסלם: אין לי זמן, נגמרת הישיבה בעוד 20 שניות.

<קריאה: זה חשוב מאוד, אדוני היושב ראש.

דוד אמסלם: אני יודע, הכול חשוב, אבל אני אסכם עוד מעט משהו.

דוד אמסלם: בבקשה, חברת הכנסת פארן, דקה ואני מסכם.

יעל כהן-פארן: תודה רבה.

יעל כהן-פארן: אני באמת מתנצלת שאיחרתי, היו ישיבות אחרות שהייתי חייבת להיות בהן.

יעל כהן-פארן: תראה, יש פה את הדוגמה שהיא אולי הכי קשה של התנהלות הוותמ"ל.

יעל כהן-פארן: 12,000 יחידות דיור ועוד 4,000, לא ראיתי את זה בשום מקום בארץ, אבל הוותמ"ל, ההתנהלות שלה היא הרס תכנוני של מדינת ישראל בראייה לאומית.

יעל כהן-פארן: זה לא רק סירקין, זה אפולוניה וזה על חוף הים בנתניה וזה בגן יבנה וקריית ביאליק ועוד עשרות מקומות שפשוט שום תכנון, אפס התחשבות במה שקיים ואפס חשיבה על מה שזה יעשה.

יעל כהן-פארן: פה אני רוצה לקרוא לך שהוועדה צריכה לעשות איזשהו סדר, זה לא רק סירקין וזה לא רק עוד תכנית, זה כל התכניות, הן פשוט מתנהלות בצורה חסרת אחריות לאומית.

יעל כהן-פארן: הדברים שנאמרו באחד הימים האחרונים, היה עימות והיו הפגנות, אבל הדברים שאמר יושב ראש קבינט הדיור, אביגדור יצחקי, לתושבים שהפגינו מולו, הם גם כן משהו שעליו הכנסת צריכה להגיד שאנחנו לא מוכנים שנציג ציבור, הוא אמנם לא נבחר ציבור, אבל הוא עובד ציבור, ידבר כך לאזרחים במדינת ישראל.

דוד אמסלם: תודה רבה.

<קריאה: תודה רבה, את צודקת מאוד.

דוד אמסלם: לא צריך לחלק לה ציונים.

<קריאה: זה משהו שאולי נשכח, אבל הוא חמור מאוד.

דוד אמסלם: מי אמר את זה?

<קריאה: אני, אני.

דוד אמסלם: אתה לא מחלק לנו ציונים פה ואתה לא קיבלת את זכות הדיבור, אז אתה לא מעיר.

דוד אמסלם: נתתי לך, נגמר.

דוד אמסלם: רבותיי, אני ברשות

דוד אמסלם: כם רוצה לסכם את הדיון.

דוד אמסלם: אתם ראיתם את ההתנהלות, דרך אגב, בכלל, אני מציע למינהל התכנון קודם כל, כרגע, לא להחמיר את הבעיה וכרגע לשים ב-hold את התכנית הדרומית או את שתיהן, לא חשוב, לא להוסיף חטא על פשע, מה שנקרא.

דוד אמסלם: כרגע לשים את זה בצד עד שאני אראה מה קורה עם התכנית המרכזית.

דוד אמסלם: אני, בכל מקרה, אקיים פגישת עבודה אצלי בפגרה עם איציק ברוורמן, ראש עיריית פתח תקווה, ועם מוטי דלג'ו.

דוד אמסלם: יש עוד ראש עירייה שרלוונטי לעניין?

דוד אמסלם: לתכנית?

דוד אמסלם: לא.

דוד אמסלם: אנחנו נזמן לדיון גם את אביגדור יצחקי, ערן ניצן או את מי שמחליף אותו, דלית זילבר, הנציג של קמיניץ או ארז קמיניץ עצמו, ואת עדיאל שמרון, ראש מינהל מקרקעי ישראל.

דוד אמסלם: אני חושב שכל הראשים צריכים לבוא בדרגים הכי גבוהים בגלל שמדובר כרגע בתכנית ענקית, זו לא סתם עוד תכנית.

דוד אמסלם: אנחנו נרצה ללבן את העניינים, קודם כל לגבי התכנית עצמה ולאן היא צריכה להתגלגל.

דוד אמסלם: אני רוצה לדון איתם גם בנושא של השותפות.

דוד אמסלם: זאת אומרת, הוותמ"ל היא ותמ"ל, הכול טוב ויפה, אבל בסוף יש גם ראשי ערים שהם צריכים להיות חלק אינטגרלי מכל הסיפור הזה של התכנון.

דוד אמסלם: אני לא יודע באיזו תחנה, אבל בוודאי שצריכים לשלב אותם.

דוד אמסלם: וגם אנחנו ניכנס לסיפור הספציפי של התכנית הזו בהיבטים בעיקר הציבוריים, בעיקר התחבורה ושאר השטחים הציבוריים הנדרשים, כדי שהתכנית כזאת תתפקד כמו שצריך.

דוד אמסלם: אני אעשה את זה כמה שיותר מהר, אני מקווה שתוך חודש, חודש וחצי, אני אארגן את הפגישה הזו ואחריה אני אחליט, כתוצאה מהפגישה, איך אנחנו מתקדמים קדימה כיוון שכאן באמת אני חושב שההתנהלות מתחילת הדרך היא לא נכונה בסיפור הזה, ואני עברתי כמה תכניות בחיים שלי, כולל תכניות עצומות וגדולות.

דוד אמסלם: אני מודה לכולם ואנחנו נעמוד איתכם בקשר, תודה.